འདིར་ཆེད་དུ་གསལ་བཤད་བྱ་རྒྱུ་ནི།དང་པོ།འདི་རུ་བདམས་ཟིན་པའི་རྩོམ་པ་པོ་རྣམས་ནི་བོད་ཀྱི་རྩོམ་སྟེགས་སུ་མིང་ཅུང་ཟད་ཡོད་པ་ཤ་སྟག་ཡིན་ཡང་དེ་ནི་དཔེ་སྐྲུན་ཁང་གིས་དམིགས་ཡུལ་ངེས་ཅན་ལ་བརྟེན་ནས་བདམས་པ་ཡིན་པས།ལྷུག་རྩོམ་གྱི་རྒྱུ་སྤུས་ཀྱི་ཆ་ནས་ཡོངས་རྫོགས་རྩེ་གྲ་ཡིན་པའི་ངེས་པ་མེད།གཉིས་པ།དཔེ་ཚོགས་སུ་བདམས་ཟིན་པའི་བརྩམས་ཆོས་བཅུ་གཉིས་དང་ནང་སྒོས་སུ་རབས་དང་པོའི་ཁོངས་གཏོགས་དཔེ་ཆ་དྲུག་ནི་དཔེ་སྐྲུན་ཁང་གི་འགོ་ཁྲིད་དག་གིས་ཐག་གཅོད་པ་ལས་ངེད་གཙོ་སྒྲིག་པ་དང་རྩོམ་སྒྲིག་པ་གཉིས་ལ་ཐེ་གཏོགས་བྱས་དབང་མེད།གསུམ་པ།དཔེ་ཚོགས་འདི་ནི་རབས་དང་པོ་ཡིན་ཡང་།དཔེ་སྐྲུན་ཁང་གི་འཆར་གཞི་ནི་གལ་ཏེ་རབས་དང་པོ་ལམ་དུ་ལྷོངས་བ་ཡིན་ན།རབས་གཉིས་པ་དང་གསུམ་པ་པར་སྐྲུན་བྱ་རྒྱུ་ཡིན་པས།མདོར་ན་དཔེ་ཚོགས་འདི་སྐུ་ཕྲེང་རིམ་པ་བཞིན་འཁྲུངས་ཐུབ་མིན་ནི།དཔེ་ཚོགས་རབས་དང་པོའི་འགྲོ་རྒྱུགས་སོགས་དང་འབྲེལ་བ་དམ་པོ་ཡོད།བཞི་བ།དཔེ་ཚོགས་ཀྱི་མིང་ལ་ཚེ་རིང་རྣམ་དྲུག་ཟེར་བ་ནི།དཔེ་ཚོགས་རབས་རེ་པོད་དྲུག་གི་བདག་ཉིད་ཅན་དུ་ཟད་པས།རྩོམ་གྲོགས་ཤིག་གིས་རང་མོས་སྒོས་ཚེ་རིང་རྣམ་དྲུག་གི་དཔེ་ཚོགས་ཟེར་ནས་རི་མོའི་ཇུས་འགོད་ཀྱི་མ་ཕྱི་ཞིག་ང་ཚོར་བསྐུར་ཡོང་པས།གཞུག་ནས་དཔེ་སྐྲུན་ཁང་གི་ཆོག་མཆན་ལྟར་སོར་བཞག་བྱས་པ་མ་གཏོགས་དེ་ལ་ཐུན་མིན་གྱི་མཚོན་དོན་ཅི་ཡང་མེད།ལྔ་བ།དེང་སྐབས་བོད་ཀྱི་དཔེ་སྐྲུན་ལས་རིགས་སུ་སོག་མའི་ཕུང་བོ་བཞིན་དགོས་པ་ཡོད་མེད་གཉིས་ལ་དཔེ་ཚོགས་རབ་དང་རིམ་པ་པར་སྐྲུན་བྱེད་དང་བྱེད་མུས་སུ་ཡོད་ལ།དེ་དག་ལ་ཡང་འོས་ཤིང་འཚམ་མིན་གྱི་ཆེ་བ་བརྗོད་ཚུལ་དང་ཆོ་ལོ་འདོགས་སྟངས་མང་པོ་ཡོད་མོད།དཔེ་ཚོགས་འདི་ལ་དེང་རབས་བོད་ཀྱི་ལྷུག་རྩོམ་ཕྱོགས་སྒྲིག་ཟེར་བ་ཙམ་ལས་གཞན་པའི་ངལ་བ་མཛད་འདུན་མེད་པས་དེ་ལུགས་ཐུགས་སུ་འཇགས་རོགས།